Zlatan Ibrahimović

Zlatan Ibrahimović (født 3. oktober 1981) er en svensk fotballspiller som spiller for den italienske klubben AC Milan.Han har vunnet den nasjonale ligaen elleve ganger med fem forskjellige klubber i fire land. Han har blitt toppscorer to ganger i Serie A og tre ganger i Ligue 1. Ibrahimović er den eneste som har spilt for sju klubber i Mesterligaen. Han vant Europa League med Manchester United sesongen 2016/2017. Han er med 62 landslagsmål toppscorer på Sveriges herrelandslag i fotball.


== Oppvekst ==
Ibrahimović ble født i Malmö, og har en bosnisk far og en kroatisk mor. Han er samboer med fotomodellen Helena Seger og har to barn.


== Karriere ==


=== Klubber ===
Han begynte sin fotballkarriere i Malmö FF hvor han var en publikumsfavoritt til tross for at han var involvert i et par uheldige utenomsportslige episoder. Sommeren 2001 ble han solgt til nederlandske Ajax for 87 millioner SEK. Der ble han toppscorer og publikumsfavoritt, men hadde et dårlig forhold til treneren.
Sommeren 2004 var Ibrahimović en av stjernespillerne på det svenske landslaget under EM i Portugal, hvor han scoret to mål – det ene på en chip med hælen i kampen mot Italia. Etter turneringen ble han kjøpt av Juventus for 130 millioner norske kroner.
Han spilte frem til august 2006 for italienske Juventus, og signerte deretter en fireårs kontrakt med Inter, som han ble mester med i sin første sesong. 28. juli 2009 ble en overgang til den spanske storklubben FC Barcelona kunngjort. Ibrahimović skrev under på en femårskontrakt. Etter overgangen til Barcelona scoret han i de fem første seriekampene i Primera Division. Han var deretter på utlån fra Barcelona til den italienske fotballklubben AC Milan, og i 2011 ble han kjøpt til klubben.


=== Landslag ===
Han debuterte på landslaget mot Færøyene 31. januar 2001. I den første gruppekampen i EM 2012 skåret Zlatan det første målet mot vertsnasjonen Ukraina, Sverige tapte kampen 2-1 med to mål på hodet fra Andrey Shevchenko. Med denne skåringen er Zlatan med i en liten elite av spillere som har scoret i tre forskjellige europamesterskap. De fire andre er Jürgen Klinsmann, Vladimír Šmicer, Thierry Henry og Nuno Gomes. Han skåret også et mål mot det engelske landslaget i 2012, med en fantastisk brasse fra rundt 30 meter.
Han ble tatt ut i Sveriges EM-tropp til EM i Frankrike 2016.Etter EM i 2016 bestemte Ibrahimovic seg for å avslutte sin landslagskarriere. Han stoppet på 62 mål på 116 kamper.
I mars 2021 annonserte Zlatan at han skulle gjøre comeback på det svenske landslaget og delta i EM i 2021.


=== Øvrig ===
Ibrahimović er sponset av Nike og avtalen anslås å ha en verdi på 190 millioner svenske kroner i løpet av en femårs periode.


== Kåringer ==
Ibrahimović ble kåret til Nordens beste fotballspiller i sesongen 2005/06. Han har også blitt kåret til årets spiller og årets utøver i Sverige, samt uttatt til «årets lag» av UEFA i 2005. Ibrahimović har per 10. juli 2016 spilt 116 landskamper og scoret 62 mål. Zlatan vant Fifa Puskás awards 2013 for fineste mål i det året, på Ballon d'Or-gallaen i Zurich.Den 8. oktober 2019 ble de avduket en statue av Ibrahimović på Stadiontorget i Malmö. Statuen er utformet av Peter Linde på bestilling fra Svenska Fotbollförbundet.


== Meritter ==


=== Klubb ===
AjaxEredivisie (2): 2001–02, 2003–04
KNVB Cup (1): 2001–02
Johan Cruijff Schaal (1): 2002JuventusSerie A: 2004–05, 2005–06 (Juventus ble fratatt begge titlene på grunn av Serie A-skandalen i 2006)Inter MilanoSerie A (3): 2006–07, 2007–08, 2008–09
Supercoppa Italiana (2): 2006, 2008BarcelonaLa Liga (1): 2009–10
Supercopa de España (2): 2009, 2010
UEFA Super Cup (1): 2009
FIFA Club World Cup (1): 2009AC MilanSerie A (1): 2010–11
Supercoppa Italiana (1): 2011Paris Saint-GermainLigue 1 (4): 2012–13, 2013–14, 2014–15, 2015–16
Coupe de France (2): 2014–15, 2015–16
Coupe de la Ligue (3): 2013–14, 2014–15, 2015–16
Trophée des champions (3): 2013, 2014, 2015Manchester UnitedLigacupen: (1) 2017
Europaligaen: (1) 2016/17
FA Community Shield: (1) 2016


=== Landslag ===
Sverige: 112 landskamper og 62 mål
VM i fotball: Åttendedelsfinale i 2002 og 2006
EM i fotball: Kvartfinale i 2004


== Litteratur ==
Zlatan Ibrahimović og David Lagercrantz Jeg er Zlatan originaltittel Jag är Zlatan ISBN 978-82-8169-145-2


== Referanser ==


== Eksterne lenker ==
(en) Zlatan Ibrahimović – kategori av bilder, video eller lyd på Commons 
(en) Zlatan Ibrahimović på Internet Movie Database 
(da) Zlatan Ibrahimović på Filmdatabasen 
(fr) Zlatan Ibrahimović på Allociné 
(en) Zlatan Ibrahimović hos Rotten Tomatoes 
(en) Zlatan Ibrahimović hos The Movie Database 
(en) Zlatan Ibrahimović på Discogs 
(en) Zlatan Ibrahimović på MusicBrainz 
Zlatan Ibrahimović på Twitter 
Zlatan Ibrahimović på Facebook 
Zlatan Ibrahimović på Instagram 
Zlatan Ibrahimović på TikTok 
(de) Zlatan Ibrahimović – Munzinger Sportsarchiv 
(en) Zlatan Ibrahimović – FIFA 
(en) Zlatan Ibrahimović – UEFA 
(fr) Zlatan Ibrahimović – Ligue de Football Professionnel 
(en) Zlatan Ibrahimović – Major League Soccer 
(fr) Zlatan Ibrahimović – LÉquipe 
(en) Zlatan Ibrahimović – Transfermarkt 
(en) Zlatan Ibrahimović – national-football-teams.com 
(en) Zlatan Ibrahimović – WorldFootball.net 
(en) Zlatan Ibrahimović – Soccerbase.com